《雪山图为建德周廷晖赋》
明代·刘溥

我昔曾见《寒林图》，范宽妙笔天下无。
千山一白气栗冽，万木尽黑云模糊。
此图乃是谁作者？布置大抵如临摹。
比之寒林势差小，木石琐碎何其殊。
周君持来索我诗，我为品藻精与粗。
吁哉画法且勿论，且将画景相排铺。
其时严冬十二月，大雪照映如冰壶。
千岩万壑冻初合，山腰有路郁以纡。
何人马上正痴绝，冒寒不顾冰满须。
复携肴酒欲何往，不念跣行双仆夫。
茅亭孤高在绝顶，直下万仞当平湖。
风波茫茫鸟飞绝，却有渔艇行相呼。
此曹岂不畏冷冽，但苦衣食来求鱼。
世间苦乐有如此，使我不觉长嗟吁。
我从挈家来帝都，侨寓于此三月余。
北风怒号卷飞雪，厨中久矣薪无储。
乃令我仆入山去，归来满担欢妻孥。
妻孥所欢在暖热，岂知此仆寒而痡。
顷因见画感怀抱，正与此意同一涂。
诗成并以写其上，幸勿向此憎嗫嚅。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。